PATVIRTINTA  
Kauno rajono savivaldybės tarybos  
2024 m. vasario 22 d. sprendimu Nr. TS-98

**KAUNO RAJONO SAVIVALDYBĖS TARYBOS ANTIKORUPCIJOS KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Kauno rajono savivaldybės (toliau – Savivaldybė) tarybos (toliau – Savivaldybės taryba) Antikorupcijos komisijos (toliau – Komisija) nuostatai (toliau – Nuostatai) nustato Komisijos tikslus, uždavinius, funkcijas, sudarymo ir darbo organizavimo principus, atsakomybę ir kitus su jos veikla susijusius klausimus.

2. Komisija sudaroma atlikti teisės aktais nustatytas funkcijas, susijusias su Savivaldybėje įgyvendinama valstybės politika korupcijos prevencijos srityje.

3. Komisija savo veikloje vadovaujasi Lietuvos Respublikos Konstitucija, Lietuvos Respublikos korupcijos prevencijos įstatymu, Lietuvos Respublikos vietos savivaldos įstatymu (toliau – Įstatymas), Lietuvos Respublikos viešojo administravimo įstatymu, 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Savivaldybės tarybos reglamento (toliau – Reglamentas), šiais Nuostatais ir kitais teisės aktais.

**II SKYRIUS**

**KOMISIJOS SUDARYMAS, VEIKLOS ORGANIZAVIMAS**

4. Komisija sudaroma, prireikus – jos sudėtis keičiama, Savivaldybės tarybos sprendimu jos įgaliojimų laikui Įstatymo nustatyta tvarka ir terminais.

5. Komisijos darbui vadovauja iš Komisijos narių Įstatymo ir Reglamento nustatyta tvarka paskirtas Komisijos pirmininkas. Komisijos pirmininku gali būti skiriamas tik nepriekaištingos reputacijos, kaip ji yra apibrėžta Įstatyme, Savivaldybės tarybos narys. Pirmininko pavaduotoją Įstatymo nustatyta tvarka Komisijos narių siūlymu iš Komisijos narių – Tarybos narių – skiria Savivaldybės taryba.

6. Komisijos pirmininkas Įstatymo nustatyta tvarka netenka savo įgaliojimų nesuėjus terminui, jeigu jis neatitinka nepriekaištingos reputacijos reikalavimų.

7. Komisijos atsakingojo sekretoriaus pareigas atlieka Savivaldybės mero paskirtas valstybės tarnautojas, ši funkcija įrašoma į jo pareigybės aprašymą. Komisijos atsakingasis sekretorius nėra Komisijos narys.

8. Komisijos pirmininkas:

8.1. vadovauja Komisijai ir organizuoja jos veiklą, skiria Komisijos nariams pavedimus;

8.2. šaukia Komisijos posėdžius ir jiems pirmininkauja, sudaro jų darbotvarkę, ne vėliau kaip prieš 3 darbo dienas iki posėdžio elektroniniu paštu pateikia Komisijos nariams posėdžio medžiagą;

8.3. pasirašo Komisijos posėdžių protokolus, kitus būtinus dokumentus, susijusius su Komisijos veikla;

8.4. atstovauja Komisijai valstybės ar Savivaldybės institucijose, įstaigose ir valstybės ar Savivaldybės valdomose įmonėse;

8.5. vykdo kitus teisės aktų suteiktus įgaliojimus ir funkcijas.

9. Komisija jos kompetencijai priskirtus klausimus svarsto ir sprendimus priima posėdžiuose. Į posėdžius renkasi ne rečiau kaip vieną kartą per ketvirtį. Posėdžiai gali vykti komisijos nariams dalyvaujant fiziškai, jei dauguma komisijos narių sutinka – posėdis gali vykti nuotoliniu ar mišriuoju būdu, laikantis visų Įstatymo nustatytų reikalavimų ir užtikrinant nustatytas komisijos nario teises. Nuotoliniu ar mišriuoju būdu priimant komisijos sprendimus, turi būti užtikrintas Komisijos nario tapatybės ir jo balso rezultatų nustatymas.

10. Eilinius ir neeilinius Komisijos posėdžius šaukia ir jiems vadovauja Komisijos pirmininkas, jo nesant – Komisijos pirmininko pavaduotojas. Kai Komisijos pirmininko nėra ar jis negali eiti savo pareigų, Komisijos pirmininko pareigas laikinai eina ir posėdžiui vadovauja Komisijos pirmininko pavaduotojas.

11. Komisijos posėdis laikomas teisėtu, jeigu jame dalyvauja daugiau kaip pusė visų jos narių.

12. Komisijos sprendimai priimami Komisijos posėdyje atviru balsavimu paprasta posėdyje dalyvaujančių Komisijos narių balsų dauguma. Komisijos sprendimai įforminami protokolu. Jei balsai pasiskirsto po lygiai, lemia posėdžio pirmininko balsas.

13. Komisijos techninį aptarnavimą atlieka Savivaldybės administracija.

14. Už Komisijos dokumentų registravimą, Komisijos posėdžių protokolų įforminimą, sprendimų išsiuntimą suinteresuotiems asmenims ir informacijos apie Komisijos veiklą skelbimą Savivaldybės interneto svetainėje yra atsakingas Komisijos sekretorius.

15. Komisijos posėdžio protokolas surašomas ir pasirašomas ne vėliau kaip per 5 darbo dienas po posėdžio. Posėdžio protokolą pasirašo Komisijos pirmininkas ir Komisijos sekretorius.

16. Komisijos nariai, nesutinkantys su Komisijos sprendimu, turi teisę išsakyti atskirą nuomonę. Ji pridedama prie protokolo.

17. Komisijos sprendimus gavusios Savivaldybės institucijos, įstaigos, įmonės bei organizacijos privalo juos apsvarstyti ir apie svarstymo rezultatus informuoti Komisiją per vieną mėnesį nuo sprendimo gavimo dienos ar per kitą komisijos nustatytą terminą.

18. Į Komisijos posėdžius, esant poreikiui, gali būti kviečiami:

18.1. Savivaldybės kontrolierius ir (ar) Savivaldybės kontrolės ir audito tarnybos valstybės tarnautojai ar darbuotojai, dirbantys pagal darbo sutartį;

18.2. suinteresuoti Savivaldybės gyventojai, Savivaldybės teritorijoje veikiančių nevyriausybinių ar bendruomeninių organizacijų ir Savivaldybės teritorijoje veikiančių juridinių asmenų atstovai;

18.3. į Komisijos sudėtį neįeinantys Savivaldybės tarybos nariai, Savivaldybės administracijos valstybės tarnautojai ir darbuotojai, dirbantys pagal darbo sutartį, Savivaldybės įstaigų vadovai ir darbuotojai bei kiti asmenys, kurie Komisijoje svarstomu klausimu pagal kompetenciją galėtų prisidėti prie korupcijai atsparios aplinkos kūrimo Savivaldybėje.

19. Iki einamų metų kovo 1 d. Komisija rengia metinius veiklos planus ir teikia juos Savivaldybės tarybai.

20. Iki einamų metų kovo 1 dienos Komisija parengia praėjusių metų veiklos ataskaitą ir teikia ją Savivaldybės tarybai.

21. Savo metinės veiklos ataskaitoje Komisija pateikia informaciją apie Įstatyme nustatytų Komisijos funkcijų atlikimą ir jo rezultatus, Komisijos metiniame veiklos plane numatytų priemonių vykdymą ir jų rezultatus. Teikia pasiūlymus, rekomendacijas dėl antikorupcinės aplinkos savivaldybėje gerinimo, korupcijos rizikos valdymo.

22. Vykdydama savo metinį veiklos planą, komisija teikia rekomendacijas ir vykdo pateiktų rekomendacijų stebėseną.

23. Komisija analizuoja ir vertina Savivaldybės administracijos vykdytus viešuosius pirkimus, biudžetinių įstaigų ir viešųjų įstaigų, kurių savininkė yra Savivaldybė, Savivaldybės valdomų įmonių (toliau - Savivaldybės įstaigos) vykdytus viešuosius pirkimus.

24. Komisija:

24.1. gavusi paklausimą, susijusį su korupcijos prevencija ir kontrole, iš kitos valstybės ar Savivaldybės įstaigos, turi Savivaldybės įstaigos ir teisės aktų nustatytomis sąlygomis bei tvarka į jį atsakyti arba imtis priemonių, kad į jį būtų atsakyta;

24.2. gavusi informacijos apie korupcines veikas, turinčias nusikalstamos veikos požymių, nedelsdama informuoja Savivaldybės merą, Savivaldybės tarybą, Specialiųjų tyrimų tarnybą, kitas kompetentingas institucijas ar įstaigas Lietuvos Respublikos teisės aktuose nustatytomis sąlygomis ir tvarka;

24.3. saugo informaciją, kurią sužinojo eidami tarnybines pareigas, jeigu ji sudaro valstybės, tarnybos, komercinę ar kitą įstatymų saugomą paslaptį ir nenaudoja duomenų ar informacijos, gautos atliekant savo pareigas, asmeninei arba kitų asmenų naudai;

24.4. kol Komisija priims sprendimą dėl nagrinėjamo klausimo, neskelbia informacijos apie tyrimo eigą, jeigu tai gali pažeisti asmens teises, pakenkti tyrimui, arba ji sudaro valstybės, tarnybos, komercinę ar kitą įstatymų saugomą paslaptį.

25. Komisija, išnagrinėjusi gautą informaciją apie galimas korupcines veikas ir nustačiusi, kad jos turi nusikalstamos veikos požymių, turi teisę priimti sprendimą perduoti medžiagą tirti teisėsaugos institucijoms.

26. Komisijos pirmininkas turi teisę gauti Komisijos įgaliojimams vykdyti reikalingą informaciją iš valstybės ar Savivaldybės institucijų, įstaigų ir valstybės ar Savivaldybės valdomų įmonių.

27. Komisijos nariai turi pareigą informuoti Komisiją apie galimą viešųjų ir privačių interesų konfliktą ir nusišalinti nuo dalyvavimo rengiant, svarstant ar priimant Komisijos sprendimus, kurie gali tokį konfliktą sukelti, ir nusišalinimo faktą fiksuoti atitinkamuose dokumentuose.

**III SKYRIUS**

**KOMISIJOS DALYVAVIMAS VALDANT KORUPCIJOS RIZIKĄ**

28. Komisija, Reglamento nustatyta tvarka Savivaldybės tarybos ar mero iniciatyva dalyvaudama atliekant teisės aktų projektų antikorupcinį vertinimą:

28.1. teikia teisės aktą priimančiai Savivaldybės institucijai pastabas ir pasiūlymus dėl Savivaldybės institucijų norminiuose teisės aktų projektuose numatomo teisinio reguliavimo, galinčio sudaryti prielaidas korupcijai, šalinimo;

28.2. atlieka Komisijos pateiktų pastabų ir pasiūlymų įgyvendinimo stebėseną;

28.3. bendradarbiauja su kitais korupcijos prevencijos subjektais, gauna iš jų šiai funkcijai atlikti būtiną informaciją.

29. Komisija, dalyvaudama rengiant Savivaldybės korupcijos prevencijos veiksmų plano projektą:

29.1. atlieka ankstesniuose korupcijos prevencijos veiksmų planuose numatytų korupcijos rizikos mažinimo priemonių veiksmingumo ir (ar) poveikio vertinimo analizę;

29.2. išanalizuoja korupcijos rizikos veiksnius, nustatytus Savivaldybėje vykdant korupcijai atsparios aplinkos kūrimo priemones;

29.3. susipažįsta su Lietuvos Respublikos Specialiųjų tyrimų tarnybos atliktos korupcijos rizikos Savivaldybės institucijoje, Savivaldybės įstaigose analizės pasiūlymais, juos apsvarsto ir pasiūlo priemones Specialiųjų tyrimų tarnybos nustatytiems korupcijos rizikos veiksniams šalinti;

29.4. inicijuoja korupcijos prevencijos veiksmų plano projekto derinimą su Specialiųjų tyrimų tarnyba;

29.5. bendradarbiauja su Savivaldybės kontrolieriumi ir (ar) su Savivaldybės kontrolės ir audito tarnyba, gauna iš jų šiai funkcijai atlikti būtinus dokumentus ir informaciją.

30. Komisija, koordinuodama ir kontroliuodama Savivaldybės korupcijos prevencijos veiksmų plano įgyvendinimą:

30.1. prireikus inicijuoja jo pakeitimą ar papildymą;

30.2. vykdo Savivaldybės korupcijos prevencijos veiksmų plane nurodytų korupcijos rizikos mažinimo priemonių įgyvendinimo stebėseną.

31. Komisija, teikdama išvadas Savivaldybės tarybai dėl korupcijos prevencijos veiksmų plano ir jo įgyvendinimo, išanalizuoja nurodytų Savivaldybės korupcijos prevencijos veiksmų plane korupcijos rizikos mažinimo priemonių būtinumą ir veiksmingumą bei jų poveikį korupcijai atsparios aplinkos kūrimui Savivaldybėje.

32. Komisija inicijuoja jos narių mokymus korupcijos prevencijos srityje.

**IV SKYRIUS**

**KOMISIJOS VEIKLOS VIEŠUMAS**

33. Savivaldybės interneto svetainėje skelbiama aktuali informacija, susijusi su Komisijos veikla ir korupcijai atsparios aplinkos kūrimu savivaldybėje:

33.1. Komisijos sudėtis;

33.2. Komisijos veiklą reglamentuojantys teisės aktai;

33.3. Komisijos metiniai veiklos planai;

33.4. Komisijos posėdžių protokolai. Jei komisijos posėdyje buvo svarstomi klausimai, susiję su valstybės, tarnybos, komercinę paslaptį sudarančia, su asmens duomenimis, kurių viešinimas neatitiktų 2016 m. balandžio 27 d. Europos Parlamento ir tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas (ES) 2016/679) reikalavimų, susijusia informacija ir (ar) teisės aktais, kuriuose yra valstybės, tarnybos, komercinę paslaptį sudarančios, su asmens duomenimis, kurių viešinimas neatitiktų Reglamento (ES) 2016/679 reikalavimų, susijusios informacijos, projektų, posėdžių protokolai neskelbiami arba skelbiami nuasmeninti;

33.5. Komisijos veiklos ataskaitos;

33.6. Komisijos atsakingo sekretoriaus kontaktiniai duomenys (el. pašto adresas, telefono numeris);

33.7. informacija apie veiksmus, kuriais Komisija prisidėjo prie konkrečios korupcijai atsparios aplinkos kūrimo priemonės įgyvendinimo.

34. Komisijos posėdžių metu daromas garso ir vaizdo įrašas. Komisijos posėdžiai transliuojami tiesiogiai, jeigu komisija nenusprendžia kitaip ar toks transliavimas neatitiktų Įstatyme nustatytų reikalavimų. Komisijų posėdžių garso ir vaizdo įrašai Dokumentų ir archyvų įstatymo nustatyta tvarka saugomi informacinėse laikmenose ir skelbiami viešai Reglamento nustatyta tvarka Savivaldybės interneto svetainėje.

**V SKYRIUS**

**BAIGIAMOSIOS NUOSTATOS**

35. Nuostatai gali būti keičiami ar pripažįstami netekusiais galios Savivaldybės tarybos sprendimu.

––––––––––––––––––––––––––––